amanoisuno/poetBack huggingface dataset:
廬山 李中  庐山
控厭潯陽景，崔嵬古及今。勢雄超地表，翠盛接天心。湓浦春煙列，星灣晚景沈。圖經宜細覽，題詠卒難任。靖節門遙對，庾公樓俯臨。參差含積雪，隱映見歸禽。峭拔推雙劒，清虛數二林。白蓮池宛在，翠輦事難尋。天近星河冷，龍歸洞穴深。谷春攢錦繡，石潤疊瓊琳。玄鶴傳仙拜，青猨伴客吟。泉通九江遠，雲出幾州陰。冬有靈湯溢，夏無炎暑侵。他年如遂隱，五老是知音。
送孫霽書記赴壽陽[辟]命 李中 
辟命羨君赴，其如愴別情。酒闌汀樹晚，帆展野風生。淮靜寒煙歛，村遙夜火明。醉沈朐嶺夢，吟達壽春城。舊友搖鞭接，元戎掃榻迎。雪晴蓮幕啓，雲散桂山橫。王粲從軍畫，陳琳草檄名。知君提健筆，重振此嘉聲。
聽蟬寄朐山孫明府 李中 
忽聽新蟬發，客情其奈何。西風起槐柳，故國阻煙波。壠笛悲猶少，巴猨恨未多。不知陶靖節，還動此心麽。
秋江夜泊寄劉鈞正字 李中 
閑憶詩人思倍勞，維舟清夜泥風騷。魚龍不動澄江遠，雲霧皆收皎月高。潮滿釣舟迷浦嶼，霜繁野樹叫猨猱。此時吟苦君知否，雙鬢從他有二毛。
贈朐山孫明府 李中 
縣庭無事似山齋，滿砌青青旋長苔。閑撫素琴曹吏散，自烹新茗海僧來。買將病鶴勞心養，移得閑花用意栽。幾度訪君留我醉，甕香皆值酒新開。
贈海上書記張濟員外 李中 
鵬霄休歎志難伸，貧病雖縈道且存。阮瑀不能專筆硯，嵇康唯要樂琴尊。春風滿院空欹枕，芳草侵堦獨閉門。劒有塵埃書有蠹，昔年心事共誰論。
對竹 李中 
懶穿幽徑衝鳴鳥，忍踏清陰損翠苔。不似閉門欹枕聽，秋聲如雨入軒來。
送朐山孫明府赴壽陽幕府辟命 李中 
堪羨元戎虛右席，便承綸綍起金臺。菊叢憔悴陶潛去，蓮幕光輝阮瑀來。好向尊罍陳妙畫，定應書檄播雄才。預愁別後相思處，月入閑窗遠夢迴。
溪邊吟 李中 
鸂鶒雙飛下碧流，蓼花蘋穗正含秋。茜裙二八採蓮去，笑衝微雨上蘭舟。
芳草 李中 
二月正綿綿，離情被爾牽。四鄰初過雨，萬里正鋪煙。眷戀殘花惹，留連醉客眠。飄香是杜若，最憶楚江邊。
贈致仕沈彬郎中 李中 
自言婚嫁畢，塵事不關心。老去詩魔在，春來酒病深。山翁期採藥，海月伴鳴琴。多謝維舟處，相留接靜吟。
登下蔡縣樓 李中 
長涯煙水又含秋，吏散時時獨上樓。信斷蘭臺鄉國遠，依稀王粲在荆州。
下蔡春偶作 李中 
旅館飄飄類斷蓬，悠悠心緒有誰同。一宵風雨花飛後，萬里鄉關夢自通。多難不堪容鬢改，沃愁惟怕酒杯空。採蘭扇沈何時遂，洗慮焚香叩上穹。
再遊洞神宮懷邵羽人有感 李中 
重向煙蘿省舊遊，因尋遺跡想浮丘。峰頭鶴去三清遠，壇畔月明千古秋。泉落小池清復咽，雲從高嶠起還收。自慙未得沖虛術，白髮無情漸滿頭。
秋雨二首 一 李中 
飄灑當窮巷，苔深落葉鋪。送寒來客館，滴夢在庭梧。逼砌蛩聲斷，侵窗竹影孤。遙思漁叟興，蓑笠在江湖。
秋雨二首 二 李中 
竟日聲蕭颯，兼風不暫闌。竹窗秋睡美，荻浦夜漁寒。地僻苔生易，林疎鳥宿難。誰知苦吟者，坐聽一燈殘。
經古觀有感 李中 
古觀寥寥枕碧溪，偶思前事立殘暉。漆園化蝶名空在，柱史猶龍去不歸。丹井泉枯苔鎖合，醮壇松折鶴來稀。回頭因歎浮生事，夢裏光陰疾若飛。
吉水春暮訪蔡文慶處士留題 李中 
無事無憂鬢任蒼，濁醪閑酌送韶光。溟濛雨過池塘暖，狼藉花飛硯席香。好古未嘗疎典冊，懸圖時要看瀟湘。戀君清話難留處，歸路迢迢又夕陽。
烈祖孝高挽歌二首 一 李中 
誰解叩乾關，音容去不還。位方尊北極，壽忽殞南山。鳳輦應難問，龍髯不可攀。千秋遺恨處，雲物鎖橋山。
烈祖孝高挽歌二首 二 李中 
仙馭歸何處，蒼蒼問且難。華夷喧道德，陵壠葬衣冠。御水穿城咽，宮花泣露寒。九疑消息斷，空望白雲端。
贈海上觀音院文依上人 李中 
煙霞海邊寺，高臥出門慵。白日少來客，清風生古松。虛窗從燕入，壞屐任苔封。幾度陪師話，相留到暮鍾。
秋夕病中作 李中 
臥病當秋夕，悠悠枕上情。不堪拋月色，無計避蟲聲。煎藥惟憂澁，停燈又怕明。曉臨清鑑裏，應有白髭生。
寄黃鶚秀才 李中 
長憶狂遊日，惜春心恰同。預愁花片落，不遣酒壺空。草軟眠難捨，鶯嬌聽莫窮。如今千里隔，騷首對秋風。
春日書懷寄朐山孫明府 李中 
一作邊城客，閑門兩度春。鶯花深院雨，書劒滿牀塵。紫閣期終負，青雲道未伸。猶憐陶靖節，詩酒每相親。
柴司徒宅牡丹 李中 
暮春欄檻有佳期，公子開顏乍拆時。翠幄密籠鶯未識，好香難掩蝶先知。願陪妓女爭調樂，欲賞賓朋預課詩。只恐却隨雲雨去，隔年還是動相思。
贈王道者 李中 
混俗從教鬢似銀，世人無分得相親。槎流海上波濤闊，酒滿壺中天地春。功就不看丹竈火，性閑時拂玉琴塵。仙家變化誰能測，只恐洪崖是此身。
春閨辭二首 一 李中 
塵昏菱鑑懶修容，雙臉桃花落盡紅。玉塞夢歸殘燭在，曉鶯窗外囀梧桐。
春閨辭二首 二 李中 
邊無音信暗消魂，茜袖香裙積淚痕。海燕歸來門未掩，悠悠花落又黃昏。
暮春懷故人 李中 
池館寂寥三月盡，落花重疊蓋莓苔。惜春眷戀不忍掃，感物心情無計開。夢斷美人沈信息，目穿長路倚樓臺。琅玕繡段安可得，流水浮雲共不迴。
秋日登潤州城樓 李中 
虛樓一望極封疆，積雨晴來野景長。水接海門鋪遠色，稻連京口發秋香。鳴蟬歷歷空相續，歸鳥翩翩自著行。吟罷倚欄深有思，清風留我到斜陽。
晚春客次偶吟 李中 
暫駐征輪野店間，悠悠時節又春殘。落花風急宿酲解，芳草雨昏春夢寒。慙逐利名頭易白，欲眠雲水志猶難。却憐村寺僧相引，閑上虛樓共倚欄。
對雨寄朐山林番明府 李中 
竟日如絲不暫停，莎堦閑聽滴秋聲。斜飄虛閣琴書潤，冷逼幽窗夢寐清。開戶只添搜句味，看山還阻上樓情。遙知公退琴堂靜，坐對蕭騷飲興生。
落花 李中 
殘紅引動詩魔，懷古牽情奈何。半落銅臺月曉，亂飄金谷風多。悠悠旋逐流水，片片輕黏短莎。誰見長門深鎖，黃昏細雨相和。
鶯 李中 
羽毛特異諸禽，出谷堪聽好音。薄暮欲棲何處，雨昏楊柳深深。
海上載筆依韻酬左偃見寄 李中 
都城分別後，海嶠夢魂迷。吟興疎煙月，邊情起鼓鼙。戍旗風颭小，營柳霧籠低。草檄無餘刃，難將阮瑀齊。
春晚招魯從事 李中 
衮衮利名役，常嗟聚會稀。有心遊好景，無術駐殘暉。南陌草爭茂，西園花亂飛。期君舉杯酒，不醉莫言歸。
和易秀才春日見寄 李中 
每恨多流落，吾徒不易親。相逢千里客，共醉百花春。小檻山當面，閑堦柳拂塵。何時卜西上，明月桂枝新。
庭竹 李中 
偶自山僧院，移歸傍砌栽。好風終日起，幽鳥有時來。篩月牽詩興，籠煙伴酒杯。南窗睡輕起，蕭颯雨聲迴。
送戴秀才 李中 
已是殊鄉客，送君重慘然。河橋乍分首，槐柳正鳴蟬。短櫂離幽浦，孤帆觸遠煙。清朝重文物，變化莫遷延。
病中作 李中 
閑齋病初起，心緒復悠悠。開篋羣書蠹，聽蟬滿樹秋。詩魔還漸動，藥債未能酬。爲憶前山色，扶持上小樓。
離家 李中 
送別人歸春日斜，獨鞭羸馬指天涯。月生江上鄉心動，投宿怱忙近酒家。
村行 李中 
極目青青壠麥齊，野塘波闊下鳧鷖。陽烏景暖林桑密，獨立閑聽戴勝啼。
獻喬侍郎 李中 
位望誰能並，當年志已伸。人間傳鳳藻，天上演龍綸。賈馬才無敵，褒雄譽益臻。除奸深繫念，致主迥忘身。諫疏縱橫上，危言果敢陳。忠貞雖貫世，消長豈由人。慷慨辭朝闕，迢遙涉路塵。千山明夕照，孤櫂渡長津。杜宇聲方切，江蘺色正新。卷舒唯合道，喜慍不勞神。蟬客陪清論，漁翁作近鄰。靜吟窮野景，狂醉養天真。格論思名士，輿情渴直臣。九霄恩復降，比戶意皆忻。却入鴛鸞序，終身顧問頻。漏殘丹禁曉，日暖玉墀春。鑒物心如水，憂時鬢若銀。惟期康庶事，永要敘彝倫。貴賤知無間，孤寒必許親。幾多沈滯者，拭目望陶鈞。
獻中書張舍人 李中 
仙桂從攀後，人間播大名。飛騰諧素志，霄漢是前程。持憲威聲振，司言品秩清。簾開春酒醒，月上草麻成。丹陛凌晨對，青雲逐步生。照人裴玉瑩，鑒物憲陂明。下直無他事，閑遊恣逸情。林僧開戶接，溪叟掃苔迎。煮茗山房冷，垂綸野艇輕。神清宜放曠，詩苦益縱橫。餘刃時皆仰，嘉謀衆佇行。四方觀啓沃，畢竟念孤平。
海上和郎戩員外赴倅職 李中 
宋玉逢秋何起悲，新恩委寄好開眉。班升鴛鷺頻經歲，任佐龔黃必暫時。乍對煙霞吟海嶠，應思蘋蓼夢江湄。一朝鳳詔仲徵入，鵬化那教尺鷃知。
又送赴關 李中 
心似白雲歸帝鄉，暫停良畫別龔黃。煙波乍曉浮蘭櫂，魂夢先飛近御香。一路伴吟汀草綠，幾程清思水風涼。想應敷對忠言後，不放鄉雲離太陽。
書郭判官幽齋壁 李中  庐山
不妨公退尚清虛，剏得幽齋興有餘。要引好風清戶牖，旋栽新竹滿庭除。傾壺待客花開後，煮茗留僧月上初。更有野情堪愛處，石牀苔蘚似匡廬。
石棊局獻時宰 李中 
得從岳叟誠堪重，却獻臯夔事更宜。公退啓枰書院靜，日斜收子竹陰移。適情豈待樵柯爛，罷局還應屐齒隳。預想幽窗風雨夜，一燈閑照覆圖時。
海城秋夕寄懷舍弟 李中 
鳥棲庭樹夜悠悠，枕上誰知淚暗流。千里夢魂迷舊業，一城砧杵搗殘秋。窗閑寂寂燈猶在，簾外蕭蕭雨未休。早晚萊衣同著去，免悲流落在邊州。
和夏侯秀才春日見寄 李中 
綿蠻黃鳥不堪聽，觸目離愁怕酒醒。雲散碧山當晚檻，雨催青蘚匝春庭。尋芳懶向桃花塢，垂釣空思杜若汀。晝夢不成吟有興，揮毫書在枕邊屏。
送夏侯秀才 李中 
江村搖落暮蟬鳴，執手臨岐動別情。古岸相看殘照在，片帆難駐好風生。牽吟一路逢山色，醒睡長汀對月明。況是清朝至公在，預知喬木定遷鶯。
江南重會友人感舊二首 一 李中 
江南重會面，聊話十年心。共立黃花畔，空驚素髮侵。斜陽浮遠水，歸鳥下疎林。牽動詩魔處，涼風村落砧。
江南重會友人感舊二首 二 李中  长江
長江落照天，物景似當年。憶昔攜村酒，相將上釣船。狂歌紅蓼岸，驚起白鷗眠。今日趨名急，臨風一黯然。
己未歲冬捧宣頭離下蔡 李中 
詔下如春煦，巢南志不違。空將感恩淚，滴盡冒寒衣。覆載元容善，形骸果得歸。無心漸季路，負米覲親闈。
哭舍弟二首 一 李中 
鴻鴈離群後，成行憶日存。誰知歸故里，只得奠吟魂。蟲蠹書盈篋，人稀草擁門。從茲長慟後，獨自奉晨昏。
哭舍弟二首 二 李中 
浮生多夭枉，惟爾最堪悲。同氣未歸日，慈親臨老時。舊詩傳海嶠，新塚枕江湄。遺稚嗚嗚處，黃昏繞穗帷。
書情寄詩友 李中 
默默誰知我，裴回野水邊。詩情長若舊，吾事更無先。芳草人稀地，殘陽鴈過天。靜思吟友外，此意復誰憐。
獻張拾遺 李中 
官資清貴近丹墀，性格孤高世所稀。金殿日開親鳳扆，古幈時展看漁磯。酒醒虛閣秋簾捲，吟對疎篁夕鳥歸。獻替頻陳忠譽播，鵬霄萬里展雄飛。
獻中書湯舍人 李中 
慶雲呈瑞爲明時，演暢絲綸在紫微。鑾殿對時親舜日，鯉庭過處著萊衣。閑尋竹寺聽啼鳥，吟倚江樓戀落暉。隔座銀屏看是設，一門清貴古今稀。
海上太守新剏東亭 李中 
使君心智杳難同，選勝開亭景莫窮。高敞軒窗迎海月，預栽花木待春風。靜披典籍堪師古，醉擁笙歌不礙公。滿徑苔紋疎雨後，入簷山色夕陽中。偏宜下榻延徐孺，最稱登門禮孔融。事簡豈妨頻賞翫，況當爲政有餘功。
宮詞二首 一 李中 
門鏁簾垂月影斜，翠華咫尺隔天涯。香鋪羅幌不成夢，背壁銀缸落盡花。
宮詞二首 二 李中 
金波寒透水精簾，燒盡沈檀手自添。風遞笙歌門已掩，翠華何處夜厭厭。
採蓮女 李中 
晚涼含笑上蘭舟，波底紅妝影欲浮。陌上少年休植足，荷香深處不迴頭。
鍾陵春思 李中 
沈沈樓影月當午，冉冉風香花正開。芳草迢迢滿南陌，王孫何處不歸來。
贈夏秀才 李中 
軒車紫陌競尋春，獨掩衡門病起身。步月怕傷三徑蘚，取琴因拂一牀塵。明時儻有丹枝分，青鑑從他素髮新。況是青雲知己在，原思生計莫憂貧。
夏日書依上人壁 李中 
門外塵飛暑氣濃，院中蕭索似山中。最憐煮茗相留處，疎竹當軒一榻風。
下蔡春暮旅懷 李中 
柳過春霖絮亂飛，旅中懷抱獨[悽悽]。月生淮上雲初散，家在江南夢去迷。髮白每慙清鑑啓，心孤長怯子規啼。拜恩爲養慈親急，願向明朝捧紫泥。
途中作 李中 
煙波涉歷指家林，欲到家林懼却深。得信慈親痾瘵減，當時寬勉採蘭心。
登毘陵青山樓 李中 
高樓閑上對晴空，豁目開襟半日中。千里吳山清不斷，一邊遼海浸無窮。人生歌笑開花霧，世界興亡落葉風。吟罷倚欄何限意，回頭城郭暮煙籠。
晉陵罷任寓居依韻和陳銳秀才見寄 李中 
掩門三徑莓苔綠，車馬誰來陋巷間。臥棄琴書公幹病，笑迎風月步兵閑。當秋每謝蛬清耳，漸老多慙酒借顏。濟物未能伸一術，敢於明代愛青山。
夏雲 李中 
如峰形狀在西郊，未見從龍上泬寥。多謝好風吹起後，化爲甘雨濟田苗。
書夏秀才幽居壁 李中 
永巷苔深戶半開，牀頭書劒積塵埃。最憐小檻疎篁晩，幽鳥雙雙何處來。
安福縣秋吟寄陳銳秘書 李中 
縣庭事簡得餘功，詩興秋來不可窮。臥聽寒蛬莎砌月，行衝落葉水村風。愁髭漸去人前白，醉面猶憐鑑裏紅。苦恨交親多契闊，未知良會幾時同。
新喻縣酬王仲華少府見貽 李中 
事簡開樽有逸情，共忻官舍月華清。每慙花欠河陽景，長愧琴無單父聲。未泰黎元慚曠職，縱行謙直是虛名。與君盡力行公道，敢向昌朝俟陟明。
暮春有感寄宋維員外 李中 
杜宇聲中老病心，此心無計駐光陰。西園雨過好花盡，南陌人稀芳草深。喧夢却嫌鶯語老，伴吟惟怕月輪沈。明年才候東風至，結駟期君預去尋。
題吉水縣廳前新栽小松 李中 
斸開幽澗蘚苔斑，移得孤根植砌前。影小未遮官舍月，翠濃猶帶舊山煙。群花解笑香寧久，衆木雖高節不堅。輸我婆娑欄檻內，晚風蕭颯學幽泉。
贈念法華經綬上人 李中 
五更初起掃松堂，瞑目先焚一炷香。念徹蓮經誰得見，千峰巖外曉蒼蒼。
秋日途中 李中 
信步騰騰野岸邊，離家都爲利名牽。疎林一路斜陽裏，颯颯西風滿耳蟬。
吉水作尉酬高援秀才見贈 李中 
佐邑慙無術，敢言貧與清。風騷誰是主，煙月自關情。卷箔當山色，開窗就竹聲。憐君惠嘉句，資我欲垂名。
送人南遊 李中 
浪跡天涯去，南荒必動情。草青虞帝廟，雲暗夜郎城。越鳥驚鄉夢，蠻風解宿酲。早思歸故里，華髮等閑生。
郵亭早起 李中 
郵舍殘燈在，村林雞唱頻。星河吟裏曉，川陸望中春。舊友青雲貴，殊鄉素髮新。悠悠念行計，難更駐征輪。
旅館秋夕 李中 
寥寥山館裏，獨坐酒初醒。舊業多年別，秋霖一夜聽。砌蛬聲漸息，窗燭影猶停。早晚無他事，休如泛水萍。
維舟秋浦逢故人張矩同泊 李中 
卸帆清夜碧江濱，冉冉涼風動白蘋。波上正吟新霽月，岸頭恰見故鄉人。共驚別後霜侵鬢，互說年來疾逼身。且飲一壺銷百恨，會須遭遇識通津。
代別 李中 
明日鳴鞭天一涯，悠悠此夕怯分離。紅樓有恨金波轉，翠黛無言玉筯垂。浮蟻不能迷遠意，迴紋從此寄相思。花時定是慵開鑑，獨向春風忍掃眉。
悼懷王喪妃 李中 
花綻花開事可驚，暫來浮世返蓬瀛。楚宮夢斷雲空在，洛浦神歸月自明。香解返魂成浪語，膠能續斷是虛名。音容寂寞春牢落，誰會樓中獨立情。
懷舊夜吟寄趙杞 李中 
長笛聲中海月飛，桃花零落滿庭墀。魂銷事去無尋處，酒醒孤吟不寐時。萱草豈能忘積恨，尺書誰與達相思。悠悠方寸何因解，明日江樓望渺瀰。
宿臨江驛 李中 
候館寥寥輟櫂過，酒醒無奈旅愁何。雨昏郊郭行人少，葦暗汀洲宿鴈多。干祿已悲凋髮鬢，結茅終愧負煙蘿。篇章早晚逢知己，苦志忘形自有魔。
寄廬山莊隱土 李中  庐山
煙蘿擁竹關，物外自求安。逼枕溪聲近，當簷岳色寒。藥苗應自採，琴調對誰彈。待了浮名後，依君共挂冠。
吉水寄閻侍御 李中 
何處懷君切，令人欲白頭。偶尋花外寺，獨立水邊樓。不得論休戚，何因校獻酬。吟餘興難盡，風笛起漁舟。
鍾陵禁煙寄從弟 李中  思乡
落絮飛花日又西，踏青無侶草萋萋。交親書斷竟不到，忍聽黃昏杜宇啼。
吉水縣依韻酬華松秀才見寄 李中 
官況蕭條在水村，吏歸無事好論文。枕欹獨聽殘春雨，夢去空尋五老雲。竹徑每憐和蘚步，禽聲偏愛隔花聞。詩情冷淡知音少，獨喜江臯得見君。
貽廬山清溪觀王尊師 李中  庐山
霞帔星冠復杖藜，積年修鍊住靈溪。松軒睡覺冷雲起，石磴坐來春日西。採藥每尋巖徑遠，彈琴常到月輪低。鼎中龍虎功成後，海上三山去不迷。
王昭君 李中 
蛾眉翻自累，萬里陷窮邊。滴淚胡風起，寬心漢月圓。飛塵長翳日，白草自連天。誰貢和親策，千秋汚簡編。
送姚端先輩歸寧 李中 
知君歸覲省，稱意涉通津。解纜汀洲曉，張帆煙水春。牽吟芳草遠，貰酒亂花新。拜慶庭闈處，蟾枝香滿身。
蛩 李中 
月冷莎庭夜已深，百蟲聲外有清音。詩情正苦無眠處，愧爾堦前相伴吟。